b'\n_START_ARTICLE_\nAnton Umnik\n_START_SECTION_\n\xc5\xbdivljenje in delo\n_START_PARAGRAPH_\nAnton Umnik se je rodil v \xc5\xa0en\xc4\x8durju l.1887. Kot mlad kme\xc4\x8dki fant se je \xc5\xbee za \xc4\x8dasa Avstro-Ogrske za\xc4\x8del udejstvovati v takratnih slovenskih katoli\xc5\xa1kih prosvetnih in politi\xc4\x8dnih organizacijah, po ustanovitvi Kraljevine Jugoslavije pa je v doma\xc4\x8dem kraju vodil lokalno hranilnico in posojilnico, zadru\xc5\xbeno mlekarno in Prosvetno dru\xc5\xa1tvo.  V predvojni SLS dr. Antona Koro\xc5\xa1ca je Umnik kot ugleden kme\xc4\x8dki gospodar in javni delavec za\xc4\x8del igrati vidno vlogo v lokalni politiki, \xc5\xa1e posebej v \xc4\x8dasu \xc5\xa1estojanuarske diktature kralja Aleksandra I., ko so se Slovencem kratile \xc5\xa1tevilne narodnostne pravice in je bila SLS, vklju\xc4\x8dno z njej sorodnimi organizacijami, uradno prepovedana, njeni voditelji pa preganjani. Umnik je bil maja 1932 en od organizatorjev t.i. \xc5\xa0en\xc4\x8durskih dogodkov, mno\xc5\xbei\xc4\x8dnih protestov, na katerih so se tiso\xc4\x8di Slovencev javno zoperstavili Aleksandrovemu re\xc5\xbeimu in zahtevali ustanovitev slovenske republike. Zaradi te vloge je bil kasneje obsojen na ve\xc4\x8dmese\xc4\x8dno zaporno kazen, \xc5\xbee oktobra l.1933 pa je kot kandidat opozicije kandidiral za \xc5\xbeupana \xc5\xa0en\xc4\x8durja proti predstavniku re\xc5\xbeimske JNS, Jakobu \xc5\xa0teru. Na napetih, a o\xc4\x8ditno prirejenih volitvah, je takrat uradno sprva zmagal \xc5\xa0ter (s 334 proti 269 glasov), toda Umnik se je na rezultate prito\xc5\xbeil in zbral 385 podpisov volivcev, ki so bili pripravljeni prise\xc4\x8di, da so dejansko glasovali zanj. Uradni rezultati so bili razveljavljeni in junija 1934 je bil Umnik na ponovljenih volitvah izvoljen za \xc5\xbeupana \xc5\xa0en\xc4\x8durja s 354 proti 182 glasov.  Ta uspeh je \xc5\xa1e nadgradil na ob\xc4\x8dinskih volitvah maja 1936, ko je njegova lista v \xc5\xa0en\xc4\x8durju prejela kar 90% glasov in zasedla vseh 24 mest v ob\xc4\x8dinskem odboru. Umnik je ostal \xc5\xbeupan \xc5\xa0en\xc4\x8durja vse do nacisti\xc4\x8dne okupacije Gorenjske aprila 1941.\n_START_SECTION_\nOkupacija, revolucija in umor\n_START_PARAGRAPH_\nNemci so Umnika kot znanega in uglednega \xc4\x8dlana Koro\xc5\xa1\xc4\x8deve SLS odstranili iz \xc5\xbeupanskega mesta in ostalih javnih funkcij takoj po okupaciji, kar so odobravali tudi lokalni komunisti, takrat zavezniki nacistov po paktu Hitler \xe2\x80\x93 Stalin. Po tem se je Umnik umaknil na svojo kmetijo in se izogibal javnem delovanju\xc2\xa0; medtem ko so se nekateri njegovi sorodniki pridru\xc5\xbeili OF, je sam ni niti kritiziral, niti podpiral, gotovo pa je bil kot razgledan katoli\xc4\x8dan nasproten ideologiji komunizma, ki jo je preko OF \xc5\xa1irila Komunisti\xc4\x8dna partija Slovenije. 03.septembra 1942 so partizani Umnika ugrabili med delom na polju in ga pod oro\xc5\xbejem pripeljali do Hra\xc5\xa1, na dom \xc5\xa1e enega vidnega predvojnega politika SLS, Janeza Brodarja. Umoriti so nameravali oba, a se jim je Brodar pravo\xc4\x8dasno skril, Umnika pa so ustrelili sredi njegove hi\xc5\xa1e.  Kasneje je OF umor Umnika sku\xc5\xa1ala opravi\xc4\x8devati z la\xc5\xbeno propagando, da sta bila Umnik in Brodar organizatorja bele garde, \xc4\x8deprav jeseni 1942 na Gorenjskem pod nacisti\xc4\x8dno okupacijo ni bilo nobene mo\xc5\xbenosti za kakr\xc5\xa1nokoli organiziranje slovenske protirevolucije \xe2\x80\x93 Gorenjsko domobranstvo je bilo ustanovljeno \xc5\xa1ele pozimi l.1943/1944.'